b'\n_START_ARTICLE_\nR\xc4\x83zvan Petrovici\n_START_SECTION_\nEducatie\n_START_PARAGRAPH_\nA absolvit liceul \xe2\x80\x9eMihai Viteazul\xe2\x80\x9d, sec\xc8\x9bia de matematic\xc4\x83 \xe2\x80\x93 fizic\xc4\x83. Ulterior a urmat cursurile Institutului Politehnic Bucure\xc8\x99ti, fiind licen\xc8\x9biat al Facult\xc4\x83\xc8\x9bii de Chimie Industrial\xc4\x83.\n_START_SECTION_\nActivitate\n_START_PARAGRAPH_\n\xc3\x8encep\xc3\xa2nd cu anul 1985 a fost director de unitate la CENTROCOOP. Dup\xc4\x83 Revolu\xc8\x9bia din 1989, a intrat \xc3\xaen afaceri, fiind p\xc3\xa2n\xc4\x83 \xc3\xaen prezent fondator, ac\xc8\x9bionar sau administrator la mai multe firme, \xc3\xaen domeniul retail, duty-free, francize etc. Cel mai cunoscut proiect fondat de R\xc4\x83zvan Petrovici este lan\xc8\x9bul de magazine Univers\'All._NEWLINE_R\xc4\x83zvan Petrovici este invitat la diverse emisiuni cu profil economic, \xc3\xaen calitate de consultant financiar ._NEWLINE_R\xc4\x83zvan Petrovici a participat la mai multe emisiuni tv cu profil socio-economic, \xc3\xaen calitate de consultant economic. Opiniile \xc8\x99i analizele prezentate vin, \xc3\xaen principal, \xc3\xaen sprijinul mediului de afaceri autohton \xc8\x99i propun mai multe direc\xc8\x9bii strategice de dezvoltare a economiei rom\xc3\xa2ne\xc8\x99ti._NEWLINE_\xe2\x80\xa2 R\xc4\x83zvan Petrovici consider\xc4\x83 c\xc4\x83 autorit\xc4\x83\xc8\x9bile rom\xc3\xa2ne nu au sprijinit mediul de afaceri local \xc3\xaen ultimii 22 de ani, aceast\xc4\x83 atitudine a statului fiind una dintre principalele cauze pentru sl\xc4\x83birea comunit\xc4\x83\xc8\x9bii de afaceri din Rom\xc3\xa2nia:_NEWLINE_\xe2\x80\x9ePrincipala problem\xc4\x83 pe care Rom\xc3\xa2nia o are \xc3\xaen mediul de afaceri (nu de acum, ci de acum 22 de ani) este c\xc4\x83 mediul de afaceri autohton a fost, dac\xc4\x83 nu faultat, cel pu\xc8\x9bin neajutat sau nesprijinit. Nu avem o comunitate local\xc4\x83 de afaceri puternic\xc4\x83, nu \xc8\x99tiu unde \xc3\xae\xc8\x99i are originile, probabil c\xc4\x83 \xc8\x99i \xc3\xaen incapacitatea noastr\xc4\x83, a oamenilor de afaceri rom\xc3\xa2ni de a administra corect, deseori ni se imput\xc4\x83 treaba asta \xc8\x99i nu gratuit.\xe2\x80\x9d._NEWLINE_\xe2\x80\xa2 Consultantul economic sus\xc8\x9bine c\xc4\x83 una dintre principalele probleme ale Rom\xc3\xa2niei este reprezentat\xc4\x83 de schimb\xc4\x83rile dese din aparatul administrativ, odat\xc4\x83 cu fiecare ciclu electoral. Acest lucru provoac\xc4\x83, dincolo de apari\xc8\x9bia unor tabere politice, instaurarea unor tabere administrative care \xc3\xae\xc8\x99i pun amprenta \xc8\x99i asupra mediului de afaceri._NEWLINE_\xe2\x80\x9eNoi nu am reu\xc8\x99it s\xc4\x83 separ\xc4\x83m instabilitatea politic\xc4\x83 de administra\xc8\x9bie. Ar trebui ca e\xc8\x99alonul administrativ al administra\xc8\x9biei de stat s\xc4\x83 r\xc4\x83m\xc3\xa2n\xc4\x83 constant, s\xc4\x83 nu fie schimbat. Atunci lucrurile nu ar fi fost at\xc3\xa2t de \xc3\xaengrijor\xc4\x83toare. Din nefericire, noi avem nu numai tabere politice, dar \xc8\x99i tabere administrative. Ceea ce este un motiv real de \xc3\xaengrijorare.\xe2\x80\x9d._NEWLINE_\xe2\x80\xa2 R\xc4\x83zvan Petrovici sus\xc8\x9bine dezvoltarea sectorului IMM-urilor, dezvoltarea agriculturii, dar \xc8\x99i realizarea unui plan na\xc8\x9bional de dezvoltare, care, \xc3\xaen opinia consultantului, a lipsit cu des\xc4\x83v\xc3\xa2r\xc8\x99ire \xc3\xaen ultimii 22 de ani:_NEWLINE_"Trebuie f\xc4\x83cut mult mai mult \xc8\x99i principalul efort trebuie s\xc4\x83 fie concentrat asupra IMM-urilor. Asta se poate face doar c\xc3\xa2nd avem un plan na\xc8\x9bional strategic de dezvoltare, chestiune care \xc3\xaenc\xc4\x83 ne lipse\xc8\x99te."._NEWLINE_\xe2\x80\x9cSectorul agricol, \xc3\xaen special cel de legume \xc8\x99i fructe, ar putea \xc3\xaensemna una dintre solu\xc8\x9biile pentru revirimentul economiei rom\xc3\xa2ne\xc8\x99ti. Nu at\xc3\xa2t domeniul gr\xc3\xa2nelor, c\xc3\xa2t sectorul legumelor \xc8\x99i fructelor nu este utilizat suficient \xc8\x99i nu exist\xc4\x83 direc\xc8\x9bii de ac\xc8\x9biune \xc3\xaen acest sens.\xe2\x80\x9d.\n_START_SECTION_\nUnivers\'All\n_START_PARAGRAPH_\nUnivers\xe2\x80\x99All a fost primul mare lan\xc8\x9b de retail cu ac\xc8\x9bionariat autohton ce a activat pe pia\xc8\x9ba din Rom\xc3\xa2nia, fondat in 2002. \xc3\x8en 2005, re\xc8\x9beaua num\xc4\x83ra 5 supermarketuri \xc8\x99i 4 magazine de proximitate, av\xc3\xa2nd o cifr\xc4\x83 de afaceri de 21 milioane euro. \xc3\x8en 2006, Univers\'All avea o re\xc8\x9bea de 14 magazine \xc3\xaen Bucure\xc8\x99ti, Sibiu, Ia\xc8\x99i, Constan\xc8\x9ba, Suceava \xc8\x99i T\xc3\xa2rgu-Mure\xc8\x99. Univers\xe2\x80\x99All a intrat \xc3\xaen procedur\xc4\x83 de insolven\xc8\x9b\xc4\x83 \xc3\xaen anul 2007.'